АҞӘА, абҵара 23 – Sputnik, Бадри Есиава. Ареспублика Аконституциатә ӡбарҭа аӡбаҩцәа ҳәа ркандидатура ықәыргылан хә-кандидатурак.
Адепутатцәа маӡалатәи абжьыҭирала иалырхит Лиудмила Ходжашвилии Рауль Пантиеи.
"Лиудмила Ходжашвили лзы рыбжьы рҭиит 28-ҩык адепутатцәа: 26 –ҩык лара лзы рыбжьы рҭиит, аӡәы дырҿагылеит, биуллитенк ԥхасҭатәын", — иҳәеит Апарламент адепутат Левон Галустиан. Рауль Пантиа изы рыбжьы рҭиит 25-ҩык адепутатцәа,, ҩыџьа иҿагылеит, биуллитенк ԥхасҭатәын.
Арҭ аҩыџьа рыдагьы ркандидатурақәа ықәыргылан Тамаз Қьецба, Иакуб Лакоба, Сергеи Смыр, аха урҭ иахәҭаз абжьы рмоуит.
Лиудмила Ходжашвили диит ажьырныҳәа 6 1957 шықәса рзы. 1980 —1983 шш. рзы аус луан Туркменисҭан. 2005 — 2011 шш. рзы Аԥсны аиустициа аминистрраҟны аус луан.
Рауль Пантиа диит хәажәкыра 7 1962 шықәса рзы Очамчыра араион Аӡҩыбжьа ақыҭан. Аԥсны жәлар реибашьара далахәылоуп.
"Агәымшәараз" амедал ианашьоуп.